**Utforskningen av Saturn** har hatt tre hovedfaser. Den første æraen var i antikken (med det blotte øye), før de moderne teleskopene. Fra det 17. århundre ble det utført mer progressive og avanserte teleskopiske observasjoner fra jorden. Den andre typen er besøk av romsonder, enten ved forbiflyvning eller en plassering i bane. I det 21. århundre fortsatte observasjonene fra jorden (eller observatorier i bane rundt jorden) og fra *Cassini*s banesonde ved Saturn.

### Antikkens observasjoner

*Se også: Saturn (gud)*
Saturn har vært kjent siden førhistorisk tid. I antikken var det den fjerneste av de fem kjente planetene i solsystemet (ikke medregnet jorden) og dermed en viktig skikkelse i ulike mytologier. Babylonske astronomer observerte og registrerte Saturns bevegelser systematisk. I den romerske mytologien var Saturnus guden for jordbruk, og romerne betraktet som likeverdig med den greske guden Kronos. Grekerne gjorde den ytterste planeten hellig til Kronos, og romerne fulgte opp med å gjøre den hellig til Saturnus. I det moderne Hellas har planeten fortsatt sitt antikke navn *Kronos* (Κρόνος).

Grekeren Klaudios Ptolemaios som var bosatt i Alexandria, observerte en opposisjon med Saturn som basis for hans fastsettelse av planetens baneelementer. Hinduistisk astrologi opererer med ni astrologiske objekt, kjent som Navagrahaene. Blant disse er Saturn kjent som «Shani» (sanskrit: शनि, kannada: ಶನಿ Śani, tamil: சனி, Caṉi), og dømmer alle basert på gode og onde gjerninger utført i livet. Antikkens kinesiske kultur utpekte Saturn som «jordens stjerne» (kinesisk: 土星, pinyin: Tŭxīng, kantonesisk: Tousing), basert på de fem elementene som tradisjonelt ble brukt for å klassifisere de fem naturlige elementer. Denne navneformen brukes også i Korea (hangul: 토성, revidert romanisering: Toseong) og på japansk (Dosei). I antikkens hebraisk ble Saturn kalt *Shabbathai*.

### Europeiske observasjoner (17.–19–århundre)

I denne tegningen av Saturn fra 1666 noterte Robert Hooke skyggene (a og b) som både kloden og ringene kaster på hverandre.
Saturns ringer krever minst et teleskop med diameter på 15 mm for å kunne sees og ble derfor ikke oppdaget før Galileo Galilei først oppdaget dem i 1610. Han tenkte imidlertid på dem som to måner til Saturn. Da Christiaan Huygens brukte en større teleskopisk forstørrelse, ble dette tilbakevist. Huygens oppdaget også månen Titan, mens Giovanni Cassini noe senere oppdaget de fire månene Iapetus, Rhea, Tethys og Dione. I 1675 oppdaget Cassini et gap som i dag er kjent som Cassini-delingen.

I 1789 oppdaget William Herschel ytterligere to måner – Mimas og Enceladus. Den irregulært formede månen Hyperion ble oppdaget av et britisk lag i 1848. Hyperion har en resonans med Titan.

I 1899 oppdaget William Henry Pickering Phoebe – en svært irregulær måne som ikke roterer synkront med Saturn slik de større månene gjør. Phoebe var den første av denne typen som ble funnet, og bruker over ett år på å gå i bane rundt Saturn i en retrograd bane. I løpet av det tidlige 20. århundre førte utforskning av Titan i 1944 til bekreftelsen på at den hadde en tykk atmosfære – en unik egenskap blant månene i solsystemet.

### Moderne NASA- og ESA-sonder

#### Forbiflyvning med *Pioneer 11*

I september 1979 passerte *Pioneer 11* 20 000 km over Saturns skytopper. Bilder ble tatt av planeten og noen av månene, men oppløsningen var for lav til å skjelne overflatedetaljer. Romsonden studerte også ringsystemet, og avslørte den tynne F-ringen og det faktum at de mørke gapene er lyse når de ses ved høy fasevinkel (mot solen). Det vil si at de inneholder fint lysspredende materialer. *Pioneer 11* utførte også temperaturmålinger av Titan.

#### Forbiflyvning med *Voyager*

I november 1980 besøkte *Voyager 1*-sonden Saturn-systemet. Den sendte tilbake de første høyoppløste bildene av planeten, sammen med bilder av ringene og måner. Formasjoner på overflaten til forskjellige måner ble dermed sett for første gang. En nærpassering av Titan bidro til økt kunnskap om månens atmosfære. Den beviste at Titans atmosfære er ugjennomtrengelig i synlige bølgelengder, så ingen overflatedetaljer ble sett. Forbipasseringen endret banen ut av solsystemets plan.

I august 1981 fortsatte *Voyager 2* studien av Saturn-systemet. Flere nærbilder av månene ble tatt, og det ble samlet beviser for endringer i atmosfæren og ringene. Dessverre satte sondens vendbare kamera seg fast i to dager under forbiflyvningen, så noen planlagte bilder gikk tapt. Saturns gravitasjon ble brukt for å rette sondens bane mot Uranus.

Sondene oppdaget og bekreftet flere nye måner i bane nær eller innenfor ringene, i tillegg til det lille Maxwell-gapet innenfor C-ringen og det 42 km brede Keeler-gapet i A-ringen.

#### *Cassini–Huygens-sonden*

Saturn under jevndøgn.  Foto: *Cassini*s banesonde 
Saturn formørker solen, sett fra *Cassini*.
1. juli 2004 utførte *Cassini*-romsonden en SOI-manøver (**S**aturn **O**rbit **I**nsertion) og gikk inn i bane rundt planeten. Før SOI hadde *Cassini* allerede studert systemet utstrakt. I juni 2004 hadde den utført en nærpassering av Phoebe, og sendte tilbake høyoppløste bilder og data.

Under forbipasseringen av Titan, tok *Cassini* radarbilder av store innsjøer med tilhørende kystlinjer med en rekke øyer og fjell. Banesonden passerte Titan to ganger før den frigjorde Huygens-sonden 25. desember 2004. Huygens steg ned til overflaten av Titan 14. januar 2005, og returnerte en strøm av data under nedstigningen gjennom atmosfæren og etter landing. *Cassini* har siden gjennomført flere forbiflyvninger av Titan og andre ismåner.

Siden tidlig 2005 har forskere sporet lyn på Saturn. Kraften til lynene er omtrent 1 000 ganger så høy som de på jorden.

I 2006 rapporterte NASA at *Cassini* hadde funnet bevis for flytende vannreservoarer som brøt ut i geysirer på Saturn-månen Enceladus. Jetstråler av ispartikler ble slynget ut i bane rundt Saturn fra ventiler på månens sørlige polregioner. Ifølge Andrew Ingersoll ved California Institute of Technology *«har andre måner i solsystemet hav av flytende vann dekket av kilometere med isskorper. Det som er forskjellen her er at lommene med flytende vann kanskje ikke er stort mer enn noen titalls meter under overflaten»*. I mai 2011 rapporterte NASA-forskere ved en Enceladus Focus Group-konferanse at Enceladus *«fremstår som det mest beboelige stedet for liv i solsystemet utenfor jorden slik vi kjenner det»*.

*Cassini* avslørte enda en planetring utenfor den lyse hovedringen og på innsiden av G- og E-ringene. Den antas å være dannet av en meteoroidekollisjon med to måner. I juli 2006 ga *Cassini*-bilder bevis for hydrokarbonsjøer nær Titans nordpol. Dette ble bekreftet i januar 2007. I mars 2007 avslørte ytterligere bilder fra nær Titans nordpol «hav» av hydrokarboner, og det største var nesten på størrelsen med Det kaspiske hav. I oktober 2006 oppdaget sonden en syklonlignende storm med diameter på 8 000 km og et stormøye nær Saturns sørpol.

Fra 2004 til november 2009 oppdaget og bekreftet sonden åtte nye måner. Hovedoppdraget ble avsluttet i 2008 etter 74 omløp rundt planeten. Oppdraget ble utvidet til september 2010 og deretter til 2017 for å studere en full periode med Saturns årstider.

Noter og referanser
-------------------

Noter

Litteraturhenvisninger
1. ↑  Sachs (1974), s. 34–50 [45 & 48–9]
2. ↑  Evans (1998), s. 296–7
3. ↑  Harland (2007), s. 1
4. ↑  Staff (1893), s. 862
5. ↑  De Groot (1912), s. 300
6. ↑  Crump (1992), s. 39–40
7. 1 2  Barton (1946), s. 122–130
8. ↑  Kuiper (1944), s. 378–388
9. ↑  Lebreton (2005), s. 758–764
10. ↑  Lovett (2011)

Øvrige referanser
1. ↑  «Saturn > Observing Saturn» **(engelsk)**. National Maritime Museum. Arkivert fra originalen 22. april 2007. Besøkt 16. juli 2012.
2. 1 2 3  «Starry Night Times». Imaginova Corp. 2006. Arkivert fra originalen 21. august 2011. Besøkt 5. juli 2007.
3. ↑  «Greek Names of the Planets» **(engelsk)**. Besøkt 17. juli 2012. «Det greske navnet for planeten Saturn er Kronos. Titaneren Kronos var far til Zevs, mens Saturn var den romerske guden for jordbruk.»
4. ↑  Cessna, Abby (15. november 2009). «When Was Saturn Discovered?» **(engelsk)**. Universe Today. Arkivert fra originalen 6. oktober 2011. Besøkt 16. juli 2012.
5. ↑  Eastman, Jack (1998). «Saturn in Binoculars» **(engelsk)**. The Denver Astronomical Society. Arkivert fra originalen 21. august 2011. Besøkt 17. juli 2012.
6. ↑  Chan, Gary (2000). «Saturn: History Timeline» **(engelsk)**. Arkivert fra originalen 21. august 2011. Besøkt 17. juli 2012.
7. ↑  Cain, Fraser (3. juli 2008). «History of Saturn» **(engelsk)**. Universe Today. Arkivert fra originalen 6. oktober 2011. Besøkt 16. juli 2012.
8. ↑  Cain, Fraser (7. juli 2008). «Interesting Facts About Saturn» **(engelsk)**. Universe Today. Arkivert fra originalen 6. oktober 2011. Besøkt 17. september 2011.
9. ↑  Cain, Fraser (27. november 2009). «Who Discovered Saturn?» **(engelsk)**. Universe Today. Arkivert fra originalen 6. oktober 2011. Besøkt 17. september 2011.
10. ↑  Micek, Catherine. «Saturn: History of Discoveries» **(engelsk)**. Arkivert fra originalen 21. august 2011. Besøkt 17. juli 2012.
11. ↑  «The Pioneer 10 & 11 Spacecraft» **(engelsk)**. Mission Descriptions. Arkivert fra originalen 30. januar 2006. Besøkt 17. juli 2012.
12. 1 2  «Missions to Saturn» **(engelsk)**. The Planetary Society. 2007. Arkivert fra originalen 21. august 2011. Besøkt 17. juli 2012.
13. ↑  «Astronomers Find Giant Lightning Storm At Saturn» **(engelsk)**. ScienceDaily LLC. 2007. Arkivert fra originalen 21. august 2011. Besøkt 17. juli 2012.
14. ↑  Pence, Michael (9. mars 2006). «NASA's Cassini Discovers Potential Liquid Water on Enceladus» **(engelsk)**. NASA Jet Propulsion Laboratory. Arkivert fra originalen 21. august 2011. Besøkt 17. juli 2012.
15. ↑  Kazan, Casey (2. juni 2011). «Saturn's Enceladus Moves to Top of "Most-Likely-to-Have-Life" List» **(engelsk)**. The Daily Galaxy. Arkivert fra originalen 21. august 2011. Besøkt 18. juli 2012.
16. ↑  Shiga, David (20. september 2007). «Faint new ring discovered around Saturn» **(engelsk)**. NewScientist.com. Arkivert fra originalen 21. august 2011. Besøkt 18. juli 2012.
17. ↑  «Probe reveals seas on Saturn moon» **(engelsk)**. BBC. 14. mars 2007. Arkivert fra originalen 20. mai 2012. Besøkt 18. juli 2012.
18. ↑  Rincon, Paul (10. november 2006). «Huge 'hurricane' rages on Saturn» **(engelsk)**. BBC. Arkivert fra originalen 6. oktober 2011. Besøkt 18. juli 2012.
19. ↑  «Mission overview – introduction». *Cassini Solstice Mission* **(engelsk)**. NASA/JPL. 2010. Arkivert fra originalen 21. august 2011. Besøkt 18. juli 2012.

|  |  |
| --- | --- |
| Oppslagsverk/autoritetsdata | LCCN
 |